Miki Núñez i DEB arriben a les nits musicals de Burjassot en les Festes de Sant Roc 2024
2025-07-24

Burjassot ha entrat de ple en la setmana de festes que donarà pas a festejar al seu patró, Sant Roc. Una setmana en la qual la música, les rutes culturals i la pólvora seran presents en cada acte programat des de la Clavaria de Sant Roc 2024 i des de la Regidoria de Festes de l’Ajuntament de Burjassot, dirigida per Manuel Pérez Menero.

Setmana que començarà el dilluns 12 d’agost, a les 19.00 hores, els jocs infantils inundaran la Plaça Emilio Castelar per a delit de les i els més xicotets de la casa que també podran degustar un gotet d’orxata per a berenar. I, a les 20.00 hores, prèvia inscripció, tindrà lloc la segona de les Rutes Culturals que serà al monument més emblemàtic del municipi, Les Sitges. Les inscripcions, gratuïtes, poden realitzar-se PUNXANT ACÍ i hi haurà dos horaris, a les 20.00 i a les 21.00 hores.

La música arribarà a la Plaça Emilio Castelar (Ajuntament) a les 23.30 hores amb l’actuació de Miki Núñez i de DEB. Miki Núñez va saltar al panorama musical espanyol gràcies a la seua participació en el talent “Operación Triunfo”, en el qual va quedar en sext lloc, a les portes de la final. És un artista versàtil que atresora una àmplia experiència en l’àmbit de la música.

Des de fa anys lidera el grup de versions Dalton Bang, format al costat dels seus millors amics quan encara anava a l’institut. El sextet influït per la puixant escena mestissa catalana, però també pel soul, el ska, el reggae o el pop llatí porta quasi una dècada treballant i s’ha especialitzat en els concerts festius, en els quals predomina la descàrrega d’energia i la connexió amb el públic.

Per part seua, DEB és una formació local que dansa entre el pop, el funk i el R&B.